Pepel in kri
Pepel in kri je bila slovenska vokalno-instrumentalna pop grupa, koja je na zabavno-muzičkoj sceni bivše Jugoslavije bila prisutna tokom 1970-ih i 1980-ih godina. Nakon raspada grupe Bijele vrane 1974. godine, idejni osnivač Tadej Hrušovar je osnovao grupu Pepel in kri, koja se sastojala od pjevača i članova tadašnjih popularnih pjevačkih i instrumentalnih sastava. Prvu postavu grupe činili su: Tadej Hrušovar, Ditka Haberl, Ivo Mojzer, Oto Pestner, Dušan Velkaverh i Nada Žgur. Kasnije je Pestnera zamijenio Edvin Fliser. Učestvovali su na svim važnijim domaćim festivalima zabavne muzike (Splitski festival, Festival Opatija, Vaš šlager sezone, Slovenska popevka, Beogradsko proleće, MESAM), a pobjeda na " Opatiji" 1975., tadašnjem jugoslavenskom Izboru za Pjesmu Evrovizije, osigurala im je učešće na Pjesmi Evrovizije s pjesmom "Dan ljubezni" u Štokholmu, Švedska. Tokom 1980-ih bili su najcjenjenija prateća pjevačka grupa na zabavnoj muzičkoj sceni u bivšoj Jugoslaviji. Nastupili su na Evroviziji koja je održana 22. marta 1975. u Švedskoj. Nastupali su osmi po redu i uprkos veoma profesionalnoj izvedbi, završili su na razočaravajućem 13. mjestu sa samo 22 boda. Grupa Pepel in kri je imala niz koncertnih turneja i TV snimaka u zemlji i inostranstvu, a snimili su veliki broj ploča samostalno ili kao prateća grupa drugim popularnim muzičkim izvođačima. Nakon više od trideset godina grupa je ponovo obnovljena i nastavila je sa koncertnim nastupima nastavljajući da budi nostalgične osjećaje jedne generacije koja je odrasla uz njihovu muziku.